AEONTS วิ่งฉิว 6% โบรกฯฟันธงกำไรไตรมาส 2/61 โตแรง 36% รับธุรกิจบัตรเครดิตหนุน
AEONTS วิ่งฉิว 6% โบรกฯฟันธงกำไรไตรมาส 2/61 (มิ.ย-ส.ค.61) โตแรง 36% รับธุรกิจบัตรเครดิตหนุน โดยล่าสุด ณ เวลา 11.54 น. อยู่ที่ระดับ 190 บาท บวก 11 บาท หรือ 6.15% สูงสุดที่ระดับ 191 บาท ต่ำสุดที่ระดับ 180.50 บาท ด้วยมูลค่าการซื้อขาย 236.50 ล้านบาท
21 ก.ย. 2561

ผู้สื่อข่าวรายงานว่า ราคาหุ้น บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ณ เวลา 11.54 น. อยู่ที่ระดับ 190 บาท บวก 11 บาท หรือ 6.15% สูงสุดที่ระดับ 191 บาท ต่ำสุดที่ระดับ 180.50 บาท ด้วยมูลค่าการซื้อขาย 236.50 ล้านบาท

ด้านนักวิเคราะห์ บล.ดีบีเอสฯ ระบุในบทวิเคราะห์ แนะนำ “ซื้อ” หุ้น AEONTS ในราคาเป้าหมาย 208 บาท โดยคาดกำไรหลักไตรมาส 2/61 (มิ.ย-ส.ค.61) เติบโตสดใส 36.1% เทียบกับช่วงเดียวกันของปีก่อน แม้ลดลง 1.6% จากไตรมาสก่อนเป็น 913 ล้านบาท โดยธุรกิจบัตรเครดิตยังเป็นกุญแจสำคัญในการเติบโต แม้ว่าการเติบโตจะเริ่มชะลอลงบ้างหลังมีการจำกัดการเครดิตลูกค้า ตามเกณฑ์ธปท.ใหม่ที่เริ่มมาตั้งแต่ไตรมาส 2/60
ส่วนคาดกำไรหลักครึ่งหลังปีนี้จะยิ่งแข็งแกร่งมากขึ้นไปอีก ด้วยสินเชื่อส่วนบุคคล (personal loans) ที่เริ่มมาตั้งแต่ ก.ย.61 “Happy Pay” ซึ่งลูกค้าสามารถเปลี่ยนเงินกู้แบบผ่อนขำระตามเครดิตไลน์ มาเป็นสินเชื่อส่วนบุคคล ซึ่งจะทำให้ใช้จ่ายได้ง่ายขึ้น แต่ฝั่งต้นทุนกลับลดด้วยการปิดเคาน์เตอร์ตามห้างสรรพสินค้า ยกเว้น BigC
นอกจากนี้ ยังคิดว่าธุรกิจที่ต่างประเทศจะมีศักยภาพที่ดีต่อไป เพราะมีการเติบโตได้สูงเป็นเท่าตัวในปี 61 ทั้งพม่าและกัมพูชา และยังมีการลงทุนที่ลาว อีกทั้งธุรกิจที่ต่างประเทศสามารถมีผลเป็นกำไรแล้ว